บตท.ขอแก้กฎหมาย ใช้ออกผลิตภัณฑ์ใหม่
บตท.อ้อนคลัง ขอยกเครื่องกฎหมาย เปิดช่องออกผลิตภัณฑ์ใหม่
25 มี.ค. 2558

บตท.อ้อนคลัง ขอยกเครื่องกฎหมาย เปิดช่องออกผลิตภัณฑ์ใหม่ 
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า ได้เสนอกระทรวงการคลังพิจารณาร่างแก้ไขกฎหมาย บตท. เพื่อให้ บตท.สามารถออกผลิตภัณฑ์ใหม่ๆ เช่น การค้ำประกันสินเชื่อที่อยู่อาศัย (Mortgage Guarantee) การตั้งบริษัทสินเชื่อเคหการ (Mortgage Company) สินเชื่อสำหรับผู้สูงอายุ (Reverse Mortgage) และการพัฒนาตราสารหนี้ที่มีสินเชื่อที่อยู่อาศัยค้ำ (MBS) โดยกระทรวงการคลังอยู่ระหว่างการพิจารณา คาดว่าจะเสนอคณะรัฐมนตรี (ครม.) ได้ในเร็วๆ นี้
ทั้งนี้ ในปี 2558 บตท.ตั้งเป้ากำไร (หลังหักสำรองแล้ว) 120 ล้านบาท โดยมีเป้าซื้อพอร์ตสินเชื่อที่อยู่อาศัยจากสถาบันการเงินชั้นนำ 1 หมื่นล้านบาท ซึ่งเป็นเป้าที่่ท้าทายมาก เพราะภาคอสังหาริมทรัพย์ขณะนี้เป็นช่วงขาลง รวมทั้งจะมีการออกตราสารหนี้ที่มีสินเชื่อที่อยู่อาศัยค้ำประกัน 5,000 ล้านบาท 
นอกจากนี้ บตท.ได้ขอเงินเพิ่มทุนจากกระทรวงการคลัง 1,500 ล้านบาท เพื่อรองรับการซื้อพอร์ตสินเชื่อที่อยู่อาศัยในปี 2559-2561 เฉลี่ยปีละ 1 หมื่ีนล้านบาท และสนับสนุนเงินกองทุนต่อสินทรัพย์เสี่ยงให้ไม่ต่ำกว่า 14-15% โดยเอ็นพีแอลสิ้นปีนี้จะไม่เกิน 2.5%